Source: http://www.bihon.ro/victorie-dupa-doua-prelungiri/1254532
Timestamp: 2017-10-18 05:53:13+00:00

Document:
Victorie dupa doua prelungiri - BIHON
Victorie dupa doua prelungiri
la	28. februarie 2013 14:56
Pesic a fost desemnat MVP-ul etapei de către Total Baschet FOTO: ORADEA BEST PHOTO
Baschetbaliştii de la CSM Oradea au câştigat cu scorul de 80-78 meciul de la Giurgiu.
Echipa orădeană a avut parte din nou de o partidă „de infarct”, după cea din etapa trecută, cu Timba Timişoara, câştigată în ultima secundă. De data aceasta, formaţia noastră s-a impus după două reprize de prelungiri în deplasarea cu CSŞ Giurgiu. De remarcat faptul că echipa orădeană a pus capăt unei serii de trei victorii consecutive pe teren propriu ale formaţiei giurgiuvene, care a reuşit să învingă Timba Timişoara, BC Mureş şi Energia Rovinari.
Gazdele au câştigat primul sfert cu 18-16, dar orădenii au dominat sfertul secund, intrând în avantaj la pauza mare, scor 32-39. Sfertul trei a fost dezastruos pentru echipa noastră, care n-a marcat decât opt puncte, primind în schimb nu mai puţin de 24, astfel încât CSŞ Giurgiu conducea cu un îngrijorător 56-47 înaintea ultimului sfert. Din fericire, orădenii au reuşit să redreseze situaţia în sfertul patru, egalând scorul pe tabela de marcaj, 63-63. Reprizele de prelungiri au fost dramatice. Primul „over-time” s-a încheiat tot la egalitate, scor general 73-73, astfel încât au fost necesare alte cinci minute de joc, încheiate în mod fericit pentru noi, scor final 78-80.
Urmează meciul cu Farul
„CSŞ Giurgiu este o echipă care joacă foarte bine pe terenul propriu, fapt dovedit şi în meciul cu noi. Jocul lor este bazat pe aruncările de la distanţă. Au încercat nu mai puţin de 34 de astfel de aruncări, din care 12 le-au intrat. E bine că băieţii noştri au dat dovadă de tenacitate şi s-au impus în cele din urmă, chiar şi după două reprize de prelungiri. Unii ne acuză poate că nu mai jucăm atât de bine, dar toate echipele se mobilizează în meciurile cu noi. Victoria este victorie şi ne aduce încă două puncte în clasament”, ne-a declarat managerul CSM Oradea, Şerban Sere.
Etapa viitoare, CSM Oradea va primi acasă vizita echipei Farul, meciul fiind programat luni, de la ora 18. JB – G.N.
Sala Sporturilor „Chauncey Hardy” din Giurgiu
CSŞ Giurgiu – CSM Oradea 78-80 (18-16, 14-23, 24-8, 7-16; 10-10, 5-7)
CSŞ Giurgiu: Bivolaru 2, Ware 5 (1×3), Melvin 21 (4), Corneanu 4 (1), Burrell 12 (4), Petty 21 (2), Vlaicu 13. Nu au jucat Vâtculescu, Georgescu, Gâscă. Antrenor: Cristopher Terrell
CSM Oradea: Comagic 11 (1), Stefanovic 4, Lupusavei, Paşca, Pesic 31 (3), Maric 3, Dillon 11, Lázár, Ţîbîrnă 4, Franklin 16 (1). Nu au jucat Hora, Ciordaş. Antrenor: Cristian Achim
Arbitri: Marius Ciulin – Mircea Şerban, Dragoş Nicolae. Comisar FR Baschet: Constantin Ioan
Descalificări pentru 5 faulturi: Ware, Vlaicu / Stefanovic, Pesic
Taguri: baschet, csm oradea, css giurgiu

References: CSM 
 CSM 
 CSM 
 CSM 

CSM 
 csm